NAWEEK NADINK: Netwerk buite die boks - Wêreldwyd
NAWEEK NADINK: Netwerk buite die boks
deur Jacques Basson | Jan 31, 2018 | Blog
Hiermee dan Jacques Basson se jongste weergawe van sy weeklikse webjoernaal:
Tydens my onlangse onderhoud met Ryk van Niekerk, redakteur van Moneyweb, op sy besigheidsprogram Doen jou eie ding (luister na my onderhoud by https://klipkouers.com/moneyweb) het ek onder meer die belangrikheid daarvan beklemtoon om effektief te netwerk.
Om te netwerk beteken nie jy moet 3 000 besigheidskaartjies na 'n ontbytfunksie neem en dit begin uitdeel soos 'n oupa lekkernye vir sy kleinkinders uitdeel nie. Hierdie tipe benadering is juis een van die redes waarom talle mense nie daarvan hou om te netwerk nie en waarom dit glad nie werk nie. Om te netwerk behels eerstens om verhoudinge te bou… vertrouensverhoudinge om presies te wees.
Kom ek deel met jou 'n uiters goeie en onlangse meestersvertoning van hoe 'n mens te werk gaan om jou besigheid te groei. Ek het die voorreg gehad om 'n nuwe vriend te maak en beter te leer ken. Sy naam is Niel Stander. Niel en sy jong familie het onlangs in Ingilsland aangekom waar hy besig is met 'n doktorale graad in organisatoriese verandering. Sy praktyk se naam is Sensibus Consulting. Die kersie op die koek is dat die besigheidsuniversiteit waar hy sy doktoraal doen en waar hulle die eerste paar weke woonagtig was (foto hierbo), slegs agt minute van my huis af is en een van my gunstelingplekke is.
Niel besluit toe om 'n liefdadigheidsorganisasie te ondersteun wat behels dat jy ontbyt saam met 'n hoëkaliber-entrepreneur kan koop. Teen R3 000 was dit nie 'n goedkoop ontbyt nie, maar wel 'n beraamde risiko en ten minste 'n donasie vir 'n goeie doel.
Die eindresultaat: Die entrepreneur ('n dame) besit toe 'n massiewe voedsel-en-drankbesigheid en sy en Niel kliek! Nie net eindig die ontbyt waar die dame Niel se dienste wil gebruik nie, sy gee hom sommer nóg vyf hoëprofielname en hul persoonlike e-posadresse met die instruksie om haar naam te gebruik. Niel het vier uit die vyf as nuwe kliënte opgeteken. Meesterskuif!